**dezarmează-mă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în profunzimea

trupului acesta cald

de femeie

trăieşte o ciută

neîmblânzită

martoră mută

a carnagiului

închinat

lui artemis

până şi tu

ai obosit

dragostea mea

vânătoarea aceasta de vise

te-a cucerit

puţin

câte puţin

pereţii odăii

împodobiţi cu trofee

nu pot substitui

iubirea

întoarce-te

spune-mi că nu ai jucat

teatru

niciodată

lasă armele

pentru

cei care nu au învăţat că

pentru a cuceri un suflet

tandreţea

e suficientă

m-am înarmat

cu atâta teamă

în ochii mari

dezarmează-mă

în profunzimea

trupului tău cald

simt mâna lui zeus

plămădind vulcanic

izvoare olimpiene

nectarul ciutelor

însetate

de fanteziile nopților

îmbrăcate în patimi

cupidon

mi-a împrumutat

săgeata de foc

artemis arcul

în care vibrează

întinsă la maxim

o coardă a inimii mele

niciodată atinsă

de pala altui vânt

niciodată dezmierdată

de sărutul altei ciute

iatacul inimii

e tapetat cu chipul tău

relicvele

s-au ascuns în sipetul

din podul fortăreței

fără ieșire de serviciu

și scară de incendiu

n-aș putea să renunț la zbor

la codrii de aramă

unde ți-ai tipărit urmele

cu rune aldine

n-aș putea

chiar dacă mi-ai cere

dezarmează-mă

liliana trif ioan grigoraș